b"\n_START_ARTICLE_\nVi\xc5\xbeinada\n_START_SECTION_\nLega\n_START_PARAGRAPH_\nVi\xc5\xbeinada je naselje v zahodni Istri, oddaljeno okoli 18 km od Pore\xc4\x8da. Le\xc5\xbei na nadmorski vi\xc5\xa1ini 267 m ob cesti D21, ki se tik pred hrva\xc5\xa1ko-slovensko dr\xc5\xbeavno mejo priklju\xc4\x8di na cesto E751 Reka-Pulj-Dragonja-Koper-Trst.\n_START_SECTION_\nZgodovina\n_START_PARAGRAPH_\n\xc5\xa0ir\xc5\xa1e podro\xc4\x8dje Vi\xc5\xbeinade le\xc5\xbei na dobrem prometnem kraju, ki je bilo poseljeno \xc5\xbee v prazgodovini. Na zgodnjo poselitev ka\xc5\xbeejo arheolo\xc5\xa1ki ostanki gradenj v okolici naselja. Poselitev se je nadaljevala v antiki, na kar ka\xc5\xbeejo anti\xc4\x8dni napisi v naseljih \xc5\xbdudeti\xc4\x87i in Masteli\xc4\x87i ter v zgodnjem zgodnjem srednjem veku. V starih listinah se Vi\xc5\xbeinada prvi\xc4\x8d omenja leta 1177 kot posest pore\xc5\xa1kih \xc5\xa1kofov. Od 12. do 15. stoletja je bila v posesti razli\xc4\x8dnih plemi\xc5\xa1kih rodbin. V za\xc4\x8detku 16. stoletja pa je pri\xc5\xa1la v last bene\xc5\xa1ke rodbine Grimani. _NEWLINE_V sredi\xc5\xa1\xc4\x8du naselja stoji neoklasiciti\xc4\x8dna \xc5\xbeupnijska cerkev sv. Jeronima zgrajena med leti 1837 do 1840, ki je bila postavljena na mestu starej\xc5\xa1e cerkvice iz 16. stoletja. Pred \xc5\xbeupnijsko cerkvijo okoli trga stojijo srednjeve\xc5\xa1ke zgradbe: cisterna, lo\xc5\xbee ter pala\xc4\x8di rodbin Grimani in Facchinetti. Na robu naselja stojita cerkvi iz romanike sv. Ivana Krstitelja in sv. Barnabe. Okoli 3,5 km ju\xc5\xbeno od Vi\xc5\xbeinade, na gri\xc4\x8du Bo\xc5\xbeje Polje stoji poznogotska cerkvica sv. Marije od Polja iz 15. stoletja s poznogotskim razpelom na oltarju in gotskimi freskami na apsidi, delo doma\xc4\x8dega mojstra. Ob cerkvici je med 12. in 14. stoletjem stal samostan templjarjev, potem pa med 14. in 16. stoletjem samostan Ivanovcev ter med leti 1536 do 1806 glagolja\xc5\xa1ka trorazredna \xc5\xa1ola.\n_START_SECTION_\nZanimivosti\n_START_PARAGRAPH_\nAmeri\xc5\xa1ki vojno-akcijski film Kelly's Heroes so leta 1969 posneli na ve\xc4\x8d lokacijah v Vi\xc5\xbeinadi."